大力鉗

大力鉗，乸鉗係種鉗，可以鎖死成個鉗，唔使靠隻手夾埋個手柄，鎖死拑嘢時，唔使理個鉗，慳力慳人手。 

依家啲大力鉗款式好多，主要係個鉗頭有分別，形狀唔同嘅鉗頭，去處理唔同嘅工作需要，好似夾水喉、燒焊用，抖木用，拆螺絲專用咁。

史
史上第一個大力鉗叫「Vise-Grips」，由美國人威廉 S. 彼得遜一九二四年喺內布拉斯加州 De Witt 鎮發明。彼得遜自己推銷，一九三四年喺返 De Witt 鎮開鋪，叫彼得遜製造公司，一九三八年正式生產。彼得遜喺一九四〇年八月十七號再申請專利，兩年後獲批。  

喺英國，大力鉗叫 Mole wrench，而《泰晤士報》話係由英國人唐瑪士 郭特利「發明」嘅。一九五零年代郭特利喺 M. K. Mole and Son 呢間公司做常務董事，佢喺一九五七年五月七號申請專利，一九五八年七月十六號批出。比彼得遜嘅專利申請遲咗十七年，而兩個專利嘅畫圖好鬼似。

之後陸陸續續有類似嘅產品推出，主要係鎖死同埋放鎖嘅設計有唔同，但整體來講都用相同原理。而近年嘅發展就係個鉗頭出現變化，令有更多功能。

用
大力鉗嘅尾部有粒螺絲頭，用嚟控制個鉗嘴開合嘅闊度，順時針扭令鉗嘴收窄。然後將大力鉗嘅柄合起，細細力拑嘅喺要拑嘅嘢上面，再調節螺絲頭，啪實手柄就會拑實鎖死。用完個鉗，「撳」一下個手掣就會放開個鉗。

大力鉗之所以鎖得死係因槓桿作用，佢有四大好處：

槓桿作用令大力鉗比普通鉗大力得多。
 大力之如，力度控制細緻準成，因為鉗嘴唔會閂過籠。
 鉗嘴開合大細可以精確咁控制。
 鉗閂咗就繼續閂，唔使理，直到畀人開返。

攷

拎出去

Vise Grips versus Mole Grips Progress is fine, but it's gone on for too long (2017) 

鉗
架生